Nokia ilmoitti tänään myyvänsä matkapuhelinliiketoimintansa Microsoftille 5,4 miljardilla eurolla. Nokia arvioi ilmoituksensa yhteydessä, että yhtiön liikevaihto ilman Microsoftille myytävää kännykkätoimintaa olisi ollut tämän vuoden ensimmäisellä vuosipuoliskolla 6,3 miljardia euroa. Yhdessä kännykkäbisneksen kanssa liikevaihto oli 11,5 miljardia euroa. Liikevoittoprosentti olisi ilman matkapuhelimia ollut 12,1, kun se matkapuhelinten kanssa oli 6,3.

Uusiutuvan Nokian selvä ydin on NSN:n eli Nokia Solutions and Networksin tasainen verkkoinfrastruktuuri- ja palvelubisnes, katsovat analyytikot. Suomalaisyhtiöltä odotetaan uusien käteisvarojen turvin myös yritysostoja sekä lisäpanostuksia autohankkeisiinsa.

Nokialle jää matkapuhelinyksikön myynnin jälkeen kolme keskeistä toimintoa: NSN, kartta- ja paikkatietopalvelu Here sekä teknologialisenssiyksikkö Advanced Technologies.

–NSN tulee olemaan Nokian isoin veturi, arvioi Evli Pankin analyytikko Mikko Ervasti Uudelle Suomelle.

Ervastin mukaan uudesta Nokiasta tulee entistä enemmän teknologian innovaatioyritys, joka keskittyy suurimmaksi osaksi verkkopalveluliiketoimintaan. Tällä hetkellä NSN käytännössä vastaa karsitun Nokian liikevaihdosta.

Ervasti uskoo, että Nokia yrittää päästä entistä "isommin" sisään autoteollisuuteen. Yhtiö on jo pitkään kehittänyt älypuhelimia ja mobiilisovelluksia osaksi autojen varustusta. Nokia tekee muun muassa Here-karttapalvelunsa puitteissa lisenssi- ja kehitysyhteistyötä useiden autovalmistajien kuten BMW:n ja Toyotan kanssa.

Viimeisin osoitus Nokian panostuksesta autoihin on Here Auto -navigaatiojärjestelmän julkaisu viime viikolla. Nokian tarkoituksena on liittää autot uudella tavalla verkkoon.

–Lisäksi Nokialla on patenttisalkku, jossa on aineetonta sisältöä muille tarvitseville, Ervasti toteaa.

"Lopullinen uusi Nokia ei näytä siltä miltä nyt"

OP-Pohjolan analyytikko Hannu Rauhala arvioi Arvopaperin haastattelussa, että ”uuden Nokian” liiketoiminta tulee olemaan nykyisen Nokian bisnestä vakaampaa. Hänen mukaansa ratkaisevaa on se, miten Nokia tulee kasvamaan: yritysostoin vai esimerkiksi markkinaosuutta hinnalla kaappaamalla.

Yritysostot ovat Rauhalan mukaan mahdollisia nyt, kun matkapuhelinkauppa on tuonut Nokian kassaan viisi miljardia euroa.

Samaa mieltä on tutkimuspäällikkö Jyrki Ali-Yrkkö Elinkeinoelämän tutkimuslaitokselta. Hän uskoo, että ”uuden Nokian” kaikki palaset eivät vielä ole näkyvissä.

Etenkin Nokian kansantaloudellista merkitystä tutkinut Ali-Yrkkö muistuttaa, että Nokian heinäkuinen NSN-osto näyttää nyt ilmiselvästi valmistautumiselta Microsoft-kauppaan.

–Tämä [Microsoftille myyminen] oli tiedossa silloin ja kaupat liittyvät yhteen, Ali-Yrkkö toteaa.

Nokia lunasti heinäkuussa itselleen Siemensin osuuden yhteisyritys NSN:stä. Kauppa yhdistettiin jo tuoreeltaan Microsoft-huhuihin.

Ali-Yrkkö uskoo, että Nokia tulee nyt jatkamaan yritysostoja.

–En usko uuden Nokian lopulta näyttävän siltä, miltä se näyttää nyt. Uusi Nokia tulee sisältämään jotain muutakin, Ali-Yrkkö pohtii.

Myös Evli-pankin Ervasti uskoo Nokian etsivät ”uusia fokusalueita”, koska yhtiön rahoitus alkaa olla nyt kunnossa.

–NSN ja verkkopuoli ovat näyttäneet hyviä tuloksia. Nyt siihen laitetaan entistä enemmän paukkuja, Ervasti sanoo.

–He haluavat olla mobiilin laajakaistan ydinosaaja. Siinä Nokia haluaa olla yksi parhaista, Ervasti sanoo.

Nokian ja NSN:n merkittävimmät kilpailijat ovat Ervastin mielestä tulevaisuudessa teknologiayhtiöt Huawei ja Ericsson, joista jälkimmäinen on verkkoliiketoiminnan globaali ykkönen. Uuden Nokian asiakkaat puolestaan ovat ”globaaleja ja lokaaleja operaattoreita”.

"Mahdollisuus Nokialle – ei ehkä Suomelle"

Nokian Here-karttapalvelua Ervasti pitää pettymyksenä. Maailmalla esiintyy myös näkemyksiä, joiden mukaan Here tulee olemaan keskeinen osa Nokian tulevaisuutta ja haastamaan paikkatietotaistelussa jopa Googlen. Teknologiasivusto GigaOM huomauttaa, että myös Microsoft tulee maksamaan Here-lisenssistä erikseen, kun taas monet muut Nokian patentit lukeutuvat matkapuhelinkauppaan.

Ervasti epäilee silti Heren kasvua.

–Se tulee olemaan osa palettia, mutta en näe, että siitä tulee kovin merkittävä ainakaan lyhyellä aikavälillä. Se ei ole onnistunut generoimaan sellaisia liikevaihtoja, joita ajateltiin, Ervasti sanoo.

Hän korostaa, että Heressä on kyse toisesta maailman kahdesta tärkeästä kartoittajasta ja navigaatiolisenssin haltijasta, joten odotukset olivat korkealla.

Työministeri Lauri Ihalainen kertoi aiemmin tänään, että Nokian kännykkätoiminnan myynti voi pitkällä aikavälillä olla yhtiölle mahdollisuus. Ervasti on samaa mieltä.

–Kyllä se Nokialle ja sen osakkeenomistajille on mahdollisuus, koska nyt on saatu päätökseen epävarmuus siitä, että palaako kassaa, vai tuleeko jonkin verran positiivista kassavirtaa, vai mitä tapahtuu, Ervasti toteaa.

Kuten Hannu Rauhala, hän uskoo hyväkuntoisen NSN:n nyt vakauttavan Nokian tilanteen.

–Nyt ei tarvitse olla joka puolella sammuttelemassa tulipaloja, vaan pystyy keskittymään uudelleenvalittuun ydinliiketoimintaan, Ervasti sanoo.

–Tämä on mahdollisuus nimenomaan Nokialle. Toinen keskustelu on se, onko se hyvä Suomelle, hän lisää.